b"\n_START_ARTICLE_\nJazilikaja\n_START_PARAGRAPH_\nJazilikaja (turk. Yaz\xc4\xb1l\xc4\xb1kaya 'i\xc5\xa1rai\xc5\xbeyta uola') \xe2\x80\x93 hetit\xc5\xb3 imperijos \xc5\xa1ventov\xc4\x97 esanti prie istorin\xc4\x97s hetit\xc5\xb3 sostin\xc4\x97s Hatu\xc5\xa1o, Turkijoje._NEWLINE_1838 m. Jazilikaj\xc4\x85 atrado pranc\xc5\xabz\xc5\xb3 mokslininkas \xc5\xa0. Teskje. Sien\xc5\xb3 ra\xc5\xa1tai buvo i\xc5\xa1\xc5\xa1ifruoti ir perskaityti pranc\xc5\xabz\xc5\xb3 mokslininko E. Laro\xc5\xa1e 1952 \xe2\x80\x93 1969 m. (pranc. Emmanuel Laroche). Seniausi komplekso dalys ir keramikos pavyzd\xc5\xbeiai, atrasti archeologini\xc5\xb3 kasin\xc4\x97jim\xc5\xb3 met\xc5\xb3, datuojami XV a. pr. m. e._NEWLINE_Archeolog\xc5\xb3 nuomone, \xc5\xa1ventov\xc4\x97 prad\xc4\x97jo funkcionuoti XV a. pr. m. e., o uoloje apie \xc5\xa1imt\xc4\x85 i\xc5\xa1rai\xc5\xbeyt\xc5\xb3 reljef\xc5\xb3 su \xc4\xafvairiomis fig\xc5\xabromis, kurios \xc5\xa1iai \xc5\xa1ventovei dav\xc4\x97 pavadinim\xc4\x85 turk. Jazilikaja 'akmuo su u\xc5\xbera\xc5\xa1u', atsirado ne anks\xc4\x8diau XII a. pr. m. e. Pana\xc5\xa1iai tuo metu buvo pastatyti vartai ir \xc5\xa1ventov\xc4\x97s pastatas i\xc5\xa1 kurios dabar liko tik pamatas. \xc5\xa0ventov\xc4\x97 hetit\xc5\xb3 laikais buvo kelet\xc4\x85 kart\xc5\xb3 perstatyta._NEWLINE_\xc5\xa0ventov\xc4\x97 susideda i\xc5\xa1 dviej\xc5\xb3 uolos patalp\xc5\xb3: Did\xc5\xbeiosios galerijos ir Ma\xc5\xbeosios galerijos, toki\xc5\xb3 pat kaip ir \xc5\xa1ventov\xc4\x97 Hatu\xc5\xa1e. Vakarin\xc4\x97je did\xc5\xbeiosios galerijos sienoje yra i\xc5\xa1kalti bareljefai, vaizduojantys vyri\xc5\xa1kus dievus, o prie\xc5\xa1ingoje sienoje \xe2\x80\x93 moteri\xc5\xa1kus. Bet \xc5\xa1i diferenciacija n\xc4\x97ra absoliu\xc4\x8diai i\xc5\xa1laikyta: tarp vyri\xc5\xa1k\xc5\xb3 diev\xc5\xb3 yra trys deiv\xc4\x97s, o tarp deivi\xc5\xb3 \xe2\x80\x93 vienas dievas. Dievai aprengti trumpais chitonais su dir\xc5\xbeais ir batais su kulniukais. Kai kurie pavaizduoti i\xc5\xa1lenktais pe\xc4\x8diais. Deiv\xc4\x97s aprengtos ilgais sijonais su cilindro pavidalo galvos apdangalais._NEWLINE_Vakarin\xc4\x97je sienoje pavaizduoti pagrindiniai dievai: kaln\xc5\xb3 dievai, vir\xc5\xa1 kuri\xc5\xb3 oro dievas Te\xc5\xa1ubas, jo \xc5\xbemona deiv\xc4\x97 Hepat\xc4\x97, o u\xc5\xbe j\xc5\xb3 \xc5\xa0aruma ir dvigalvis erelis. Daugelis pavaizduot\xc5\xb3 diev\xc5\xb3 turi apra\xc5\xa1us hetit\xc5\xb3 (luvi\xc5\xb3) hieroglifais._NEWLINE_Ant rytin\xc4\x97s sienos yra siu\xc5\xbeetas skirtas karaliui Tudhalijui IV. Chronologi\xc5\xa1kai \xc5\xa1is atvaizdas susij\xc4\x99s su \xc5\xa1ia unikalia \xc5\xa1ventove. Jos statyba buvo prad\xc4\x97ta karaliaus Hatu\xc5\xa1ilio III ir jo \xc5\xbemonos karalien\xc4\x97s Pudu-Hepos._NEWLINE_Ma\xc5\xbeojoje galerijoje i\xc5\xa1lik\xc4\x99 bareljefai yra gerai i\xc5\xa1silaik\xc4\x99. \xc4\xae \xc5\xa1i\xc4\x85 galerija yra atskiras \xc4\xaf\xc4\x97jimas ir j\xc4\xaf saugo sfinksai. Archeologai mano, kad \xc5\xa1i galerija tiesiogiai skirta  Tudhalijaus II arba Tudhalijaus III kultui, bet yra pagrindas manyti, kad ir gyvam Tudhalijaus IV asmens kultui. Jo atvaizdas yra pavaizduotas abejose galerijose, o ma\xc5\xbeojoje net du kartus. B\xc5\xabtent \xc4\x8dia galima pamatyti pavaizduot\xc4\x85 scen\xc4\x85, kur karalius apgl\xc4\x97btas dievo \xc5\xa0arruma, kaip globos ir apsaugos \xc5\xbeenklas._NEWLINE_Uoloje yra i\xc5\xa1kaltos trys ni\xc5\xa1os, kurios tikriausiai tarnavo karaliaus \xc5\xa1eimos daiktams laikyti arba \xc4\x8dia buvo laikomos mirusi\xc5\xb3 artim\xc5\xb3j\xc5\xb3 urnos."